**NÁRODNÁ RADA SLOVENSKEJ REPUBLIKY**

**VIII. volebné obdobie**

**90**

**NÁVRH VLÁDY**

Vláda Slovenskej republiky predkladá návrh na skrátené legislatívne konanie o vládnom návrhu zákona, ktorým sa mení a dopĺňa zákon č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov a ktorým sa dopĺňa zákon č. 528/2008 Z. z. o pomoci a podpore poskytovanej z fondov Európskeho spoločenstva v znení neskorších predpisov (ďalej len „vládny návrh zákona“).

Vláda Slovenskej republiky vyhlásila s účinnosťou od 12.3.2020 v súlade so zákonom č. 42/1994 Z. z. o civilnej ochrane obyvateľstva v znení neskorších predpisov a § 48 ods. 5 zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov v súvislosti s ohrozením verejného zdravia II. stupňa z dôvodu ochorenia COVID-19 spôsobeným korona vírusom SARS-CoV-2 na území Slovenskej republiky mimoriadnu situáciu. S účinnosťou od 16.3.2020 bol podľa čl. 5 ústavného zákona č. 227/2002 Z. z. o bezpečnosti štátu v čase vojny, vojnového stavu, výnimočného stavu a núdzového stavu v znení neskorších predpisov vládou Slovenskej republiky vyhlásený aj núdzový stav.

V nadväznosti na toto vyhlásenie mimoriadnej situácie a núdzového stavu je potrebné pristúpiť k čo možno najširšiemu využitiu finančných prostriedkov z fondov EÚ na zmiernenie dopadov v súvislosti so šírením nebezpečnej nákazlivej ľudskej choroby Covid-19 a taktiež prijatie niektorých mimoriadnych opatrení vo vzťahu k implementácii pomoci a podpore poskytovanej z fondov EÚ v programovom období 2007-2013 v zmysle zákona č. 528/2008 Z. z. o pomoci a podpore poskytovanej z fondov Európskeho spoločenstva v znení neskorších predpisov a k implementácii príspevku poskytovanom z európskych štrukturálnych a investičných fondov v programovom období 2014 – 2020 v zmysle zákona č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov.

Vzhľadom na vyššie uvedené je potrebné aj prijatím legislatívnych úprav flexibilne reagovať na potrebu prispôsobenia sa situácii vo vzťahu k procesom vyplývajúcim z právneho rámca v súvislosti s poskytovaním príspevku z európskych štrukturálnych a investičných fondov v programovom období 2014-2020 a pomoci a podpore poskytovanej v programovom období 2007-2013.

Na základe uvedených skutočností je potrebné podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky, z dôvodu hroziacich rozsiahlych hospodárskych škôd, navrhnúť Národnej rade Slovenskej republiky, aby sa uzniesla na skrátenom legislatívnom konaní o vládnom návrhu zákona.

V Bratislave dňa 11. mája 2020

**Igor Matovič v. r.**

predseda vlády

Slovenskej republiky

**Veronika Remišová v. r.**

podpredsedníčka vlády

Slovenskej republiky

pre investície a informatizáciu